Bħala parti mill-istrateġija tal-Pulizija għal prevenzjoni tal-kriminalità ġew varati uffiċjalment proġett pilota ta’ Pulizija fil-komunità. Skont l-uffiċjali tal-Pulizija, għalkemm il-proġett beda biss ftit jiem ilu, diġà kien hemm reazzjoni tajba għalih anke mill-komunità tan-negozju. Fl-inawgurazzjoni kemm il-Kummissarju Lawrence Cutajar kif ukoll il-Ministru Michael Farrugia saħqu li l-idea hija li jkun hemm qrubija u koperazzjoni akbar bejn il-Pulizija u l-komunità fil-ġlieda kontra l-kriminalità. Tnieda fil-Mellieħa, il-kunċett ta’ Pulizija fil-komunità, b’tim ta’ erba’ membri tal-Korp tal-Pulizija li ser ikunu fit-toroq tal-lokalità biex flimkien mar-residenti, in-negozji u l-għaqdiet lokali, jgħinu biex toqnos il-kriminalità. Fit-tnedija ta’ dan il-proġett pilota, il-Kummissarju tal-Pulizija Lawrence Cutajar qal li l-Korp irid ibiddel il-mod kif isir ix-xogħol tal-Pulizija. Spjega li fost oħrajn it-tim ta’ Pulizija fil-komunità se jindirizza kwistjonijiet bħat-traffiku, ipparkjar ħażin, storbju, kunflitti bejn il-ġirien u rimi ta’ skart illegalment. Is-Sur Cutajar qal li wara sitt xhur, il-Korp se janalizza l-ħidma li saret u r-riżultati tagħha bil-għan li jestendu l-proġett għal lokalitajiet oħra. Mistoqsi minn TVM, jekk dan il-proġett pilota hux ser ikollu l-istess destin li kellu l-proġett tal-Pulizija fiż-żoni turistiċi, il-Kap Eżekuttiv tal-Korp tal-Pulizija Angelo Gafa spjega li ġeneralment ‘tourism policing’ jinsab f’pajjiżi fejn il-pulizija għandhom limitazzjonijiet biex jikkomunikaw mal-pubbliku partikolarment mat-turisti iżda l-pulizija tal-komunità ser jikkomunikaw ma’ kull min hu resident fil-lokalità. Bħala parti minn dan il-proġett, il-Kunsill Lokali tal-Mellieħa ddedika uffiċċju apposta b’żieda mal-għassa tal-Pulizija fil-lokalità. “Hawnhekk mhux post fejn bniedem jagħmel rapport, tiġi hawnhekk mhux meta l-vażun jinkiser mela allura saret serqa u ġejt tirrapportha hemmhekk jibqa’ l-għassa tal-Pulizija. Aħna rridu li dak il-vażun ma jinkisirx in the first place.” It-tim taħt it-tmexxija tas-Surġent Gabria Gatt qed jiltaqa’ mar-residenti u jisma’ t-tħassib tagħhom. “Kull ħaġa li qed iħasseb lir-residenti, qed nistednuhom biex iċemplulna, fil-ħwienet hemm leaflet tagħna bil-mobile numbers tagħna, b’email address li nħoloq apposta għal dan it-tim. Kulħadd se jkun jista’ jikkuntatjana, għandu xi issue li qed iddejqu xi ħaġa li qed tinkwetah, se nagħmlu appuntament, se nagħmlu wkoll meetings mar-residenti biex naraw kif nistgħu nagħmlu komunità aħjar. Dak huwa xogħlna.” Il-Ministru tal-Intern Michael Farrugia qal li din hija parti mill-istrateġija nazzjonali għall-prevenzjoni tal-kriminalità. Qal li mill-2017 ix-xejra tal-kriminalità fil-pajjiż bdiet turi tnaqqis. Huwa indika li fit-tieni fażi ta’ dan il-proġett ser tintgħażel lokalità bi sfidi akbar għalkemm ma speċifikax il-lokalità. Il-Ministru Farrugia qal li l-Korp tal-Pulizija qed iwettaq dan il-proġett wara konsulenza li ngħatat mill-konsulent Ingliż Chris Bull li għandu esperjenza kbira f’dan il-qasam. Is-Sindku tal-Mellieħa, Dario Vella qal li l-Kunsill jinsab determinat li dan il-proġett pilota jkun suċċess biex jiġi implimentat f’lokalitajiet oħra. Dwar dan l-iżvilupp, il-Partit Nazzjonalista qal li jinnota b’sodisfazzjon li l-Gvern introduċa l-community policing. Qal li dan seħħet wara proposti li saret mill-Partit Nazzjonalista u li qal li l-Gvern warrab fir-riforma tal-Kunsilli Lokali. Il-Partit Nazzjonalista qal li jgħid x’jgħid il-Gvern, hawn komunità li tħossha mhedda mill-kriminalità.